*Kivonat a Jászberény Városi Önkormányzat Képviselő-testületének 2019. január 16-án megtartott* ***rendes****,* ***nyílt* *ülésének*** *jegyzőkönyvéből*

***Jászberény Városi Önkormányzat Képviselő-testületének***

***11/2019. (I. 16.) határozata***

***a jászberényi 8794 hrsz-ú, természetben Jászberény, Gorjanc Ignác stny. 10. szám alatt található ingatlan bérbeadására irányuló nyilvános pályázat kiírásáról***

1. A Jászberény Városi Önkormányzat Képviselő-testülete (a továbbiakban: Képviselő-testület) a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 107. §-a, valamint a Jászberény Város Önkormányzatának vagyonáról és a vagyongazdálkodás szabályairól szóló 13/2012. (III. 19.) önkormányzati rendelet (a továbbiakban: rendelet) 19. § (2) bekezdésében foglaltak alapján a jászberényi 8794 hrsz-ú,   
   13592 m2 területű, kivett strandfürdő és udvar megnevezésű, természetben Jászberény, Gorjanc Ignác stny 10. szám alatt található ingatlan (a továbbiakban: ingatlan) bérbeadására irányuló nyilvános pályázat, versenytárgyalás kiírásáról dönt. A Képviselő-testület a rendelet 22. § (8) bekezdésében foglaltakra tekintettel a nevezett ingatlanversenytárgyalási induló bérleti díját az alábbiakban határozza meg:

* *2019. május 31-ig 203 056 Ft/hó+Áfa*
* *2019. június 1-től: 287 615 Ft/hó+Áfa*

1. A Képviselő-testület – a rendelet 19. § (2) bekezdésére figyelemmel – határoz arról, hogy a versenytárgyalási eljárás során a rendelet 6. mellékletét képező Versenyeztetési Szabályzatot (a továbbiakban: Szabályzat) kell alkalmazni, és a Képviselő-testület – a Szabályzatban foglaltak alapján – megbízza a Gazdasági és Tulajdonosi Bizottság, a Városfejlesztési Bizottság és az Ügy- és Közrendi Bizottság elnökeiből, és Jászberény Város Főépítészéből álló Ad hoc Bizottságot az 1. pontban megjelölt ingatlan nyilvános versenytárgyalás útján történő bérbeadásának lebonyolításával.
2. A versenytárgyalási felhívásban rögzíteni kell az alábbi feltételeket:
3. A hasznosítás időtartama 10 év határozott időtartam, mely további 5 év időtartammal meghosszabbítható. Az ingatlan 3995 m2 nagyságú területét 2019. június 1-től hasznosíthatja a pályázó.
4. A pályázó köteles a bérleti szerződés megkötését követő 30 napon belül a közüzemi szolgáltatók felé eljárni, és külön almérők felszereltetésével, és gépészeti megosztással megoldani, hogy az általa használt közszolgáltatások elkülönítetten jelenjenek meg.
5. Építészeti, műszaki elvárások: A pályázó a főépületet nem bonthatja le.

* vízcsövek cseréje,
* nagymedence szűrő- és vízforgató berendezés generálja,
* működéshez szükséges fejlesztések megvalósítása,
* nagymedence átfestése, karbantartása, javítása,
* nagymedence körül a járdákon térburkolat kialakítása,
* gyermekmedence megépítése,
* öltözők teljes felújítása,
* termálmedence fölé tető kialakítása,
* büfé átalakítása melegkonyhás étteremmé és megnyitása az utca felé,
* tereprendezés,
* kemping és recepció kialakítása.

A megvalósításra nyitva álló határidő: 2019. június 1.

Az engedélyköteles beruházási elemek tekintetében (termálmedence fölé tető kialakítása, öltözők teljes felújítása, gyermekmedence megépítése, kemping) 2019. október 1.

1. A pályázó az általa vállalt beruházásokról tételes költségbecslést, részletes műszaki leírást, a beruházás megvalósítására vonatkozó ütemtervet kell csatolnia.
2. Amennyiben a pályázó az előírt határidőig a vállalt beruházásokat nem, vagy nem teljes körűen valósítja meg a bérbeadó jogosult a szerződést felmondani.
3. A pályázó a bérleti szerződés megszűnésekor köteles a vagyon tekintetében elszámolni, majd ezt követően átadni.
4. A pályázónak vállalnia kell a KEOP-4.10.0/U/15-2015-0015 azonosító számú, „Helyi költségvetési szervek tulajdonában álló uszodák technológiai hő- és villamos energia igényének kielégítése megújuló energiaforrások alkalmazásával” tárgyú pályázatban vállalt kötelezettségek teljesítését a fenntartási időszak végéig (2021. május 4.)
5. A pályázati biztosíték összege 5.000.000 Ft. A nyertes pályázó által befizetett pályázati biztosíték a szerződés megkötésétől a pályázatban vállalt beruházások határidőben történő megvalósítását biztosító kötbérré alakul, melyet a megvalósult beruházások Bérbeadó általi műszaki felülvizsgálatát és átvételét követő 30 napon belül kell visszaadni a bérlő részére.
6. A meghiúsulási kötbéren felül 5.000.000 Ft összegű bankgaranciát köteles nyújtani a pályázatban vállalt beruházások határidőben történő megvalósításának biztosítására, melyet a megvalósult beruházások Bérbeadó általi műszaki felülvizsgálatát és átvételét követő 30 napon belül kell visszaadni a bérlő részére.
7. A pályázónak nyilatkoznia kell a sportról szóló 2004. évi I. törvény 55. § (1) bekezdés c)-d) pontjai és az 55. § (2) bekezdésében foglalt önkormányzati feladatok ellátásában vállalt közreműködés mértékéről.
8. A versenytárgyalás eredményére, az ajánlat érvényességére vonatkozó javaslatot tartalmazó előterjesztést a 2. pontban meghatározott Ad hoc Bizottság elnöke terjeszti a Képviselő-testület elé.
9. A versenytárgyalás kiírója fenntartja azon jogát, hogy a versenytárgyalási eljárást érvényes pályázat(ok) beérkezése esetén is eredménytelennek nyilvánítsa.

**Határidő**: folyamatos

**Felelős**: Dr. Szabó Tamás polgármester

Kiss József, a PH Közgazdasági Iroda vezetője

Gazdasági és Tulajdonosi Bizottság elnöke

Városfejlesztési Bizottság elnöke

Ügy- és Közrendi Bizottság elnöke

Jászberény Város főépítésze

**Erről értesülnek:**

1. Jász-Nagykun-Szolnok Megyei Kormányhivatal – Szolnok,
2. Gazdasági és Tulajdonosi Bizottság elnöke – helyben,
3. Városfejlesztési Bizottság elnöke – helyben,
4. Ügy- és Közrendi Bizottság elnöke – helyben,
5. Jászberény Város főépítésze – helyben,
6. PH Közgazdasági Iroda – helyben,
7. Gazdasági és Tulajdonosi Bizottság valamennyi tagja – helyben,
8. Képviselő-testület valamennyi tagja – helyben,
9. Irattár.

**é r t e s ü l.**

|  |  |  |
| --- | --- | --- |
| ***Dr. Szabó Tamás sk.*** |  | ***Dr. Gottdiener Lajos sk.*** |
| ***polgármester*** | ***jegyző*** |

*Kivonat hiteléül:*

*Jászberény, 2019. január 17.*

*(Dr. Bessenyei Lilla)*

*irodavezető*